এ অঞ্চলের মাদকসেবীদের কাছে তাদের জন্মদাতা ‘বাবা’র চেয়ে এই বিশেষ ‘বাবা’র প্রতিই যেন ভক্তি শ্রদ্ধা বেশি লক্ষ্য করা গেছে। দিনে একবার হলেও তাদের অবশ্যই বাবার সান্নিধ্য চাই-ই-চাই। আর তা না হলে নাকি মাদকসেবীদের দিন শুরু কিংবা রাত শেষ হয়না। এ ভয়ঙ্কর ‘বাবার’ আসল নাম ইয়াবা। অন্য যেকোনো মাদকদ্রব্যের তুলনায় বরিশালে ইয়াবার জনপ্রিয়তা তুঙ্গে। বরিশালে হাত বাড়ালেই পাওয়া যায় মরন নেশা ইয়াবা। ফেন্সিডিল, হেরোইন, মদ, বিয়ার, গাঁজাসহ বিভিন্ন মাদকের বিস্তার থাকলেও ইয়াবার স্বর্গরাজ্যে পরিণত হয়েছে গোটা বরিশাল। প্রাণঘাতী ইয়াবায় সয়লাব হয়ে গেছে গোটা জেলা। সমাজের বিভিন্ন-শ্রেণির লোকজন এমনকি নারীদেরও অনেকে এ নেশায় আসক্ত হয়ে পড়েছে। কখনও ম্যানেজ করে আবার কখনও নানা কৌশলে আইন-শৃঙ্খলা বাহিনীর সদস্যদের চোখকে ফাঁকি দিয়ে বিভিন্নস্থানে একপ্রকার প্রকাশ্যেই চলছে ইয়াবার রমরমা বাণিজ্য। জেলার সহ¯্রাধীক যুবক ভ্রাম্যমাণ ইয়াবা ব্যবসার সাথে জড়িত রয়েছে।